Donez per copie sous le seel ma dame de Flandres dou quel l’on vse en Arbois. Marguerite, fille de Roy de France, contesse de Flandres, de Neuers et de Réthel, façons sauoir à tous que nous hauons bailliez et déliurez à nouz bien amez les prodomes et escheuins de nostre ville d’Arbois toute la pierre et le bois, exceptez la laine, de nostre grange séant Arbois, et des appertenances, appellé la grange de Vagrenanz, pour sexante florins de Florence, que nous hauons ehuz et recehuz des dessus dit, et nous en tenons pour comptente. Laquelle pierre et bois nous auons bailliez pour mettre en la refection de la forterace de nostre bourc d’Arbois. Et per mi ce li diz escheuins doiuent et sunt tenuz de refaire vne fois les tours et les chafal de nostre dit bourc, senz préiudice de nous ne de lours, se point de frainchise auoient de ce non faire. Et voulons qu’il praignent de la dicte laine pour recouriz la Tour des Masialx. Item nous donnons ès dessus dit pour la dicte réfection le droit que nous hauons en la pierre de la maison appelée la maison de Bornay, séant en nostre dicte ville. Pour le tesmoignage de ces lettres seellées de nostre scel, faites et données à Neuers le xvije jour du mois de décembre l’an mil trois cent cinquante et nuef. Et nous Renaud Blaisier et Perrenins dou Pont d’Arbois, gardes dou dit seel de ma dicte dame, douquel l’on vse en Arbois, hauons vehuz et lit de mout à mouz, sainnes et entières en seel, et en escripture, les dictes lettres, à la requeste de Haymonet de Cerdom, receuour de ma dicte dame en sa terre de Bourgoigne, hauons mis en cest présent transcript ou vidimus le dit seel de ma dicte dame douquel lon vse en Arbois, en signe de la vision des dictes lettres. Donné à nostre visiom le xvje jour dou mois de mait l’an mil trois cent cinquante et nuef. R.B.